11 vas wat glo lisensies verkoopFoto: SAPD/Facebook Kapt. S’fiso Nyakane, woordvoerder van die Valke, het gesê die verdagtes, tussen 31 en 55 jaar oud, is by die Benoni- en Secunda-verkeersdepartemente in hegtenis geneem. “Die verkeersbeamptes en hul beweerde makkers het na bewering glo duisende rande in hul sak gesteek deur omkoopgeld te aanvaar om bestuurslisensies uit te reik aan mense wat nie hul lisensietoets geslaag het nie of diegene wat bloot hul lisensies wou koop.” Volgens Nyakane is sewe beamptes by die Benoni-verkeersdepartement in hegtenis geneem terwyl hulle aan diens was. Die ander twee beamptes is by die Secunda-verkeersdepartement in hegtenis geneem. Die ander twee verdagtes is in Benoni, naby die toetsgronde, in hegtenis geneem. Lt.genl. Mthandazo Ntlemeza, hoof van die Valke, het die arrestasies verwelkom. “Hoeveel mense bestuur met onwettige lisensies op ons land se paaie? Hoeveel mense het al hul lewens verloor weens gulsige regeringsbeamptes wat vinnig ŉ paar rand in die sak wil steek? Dit kan nie geduld word nie.” Die verdagtes sal na verwagting Woensdag in die Benoni- en Secunda-landdroshowe verskyn op aanklag van bedrog en korrupsie.